
Text rozhodnutia
Súd: Krajský súd Banská Bystrica Spisová značka: 20Sd/254/2015 Identifikačné číslo súdneho spisu: 6015201135 Dátum vydania rozhodnutia: 30. 03. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6015201135.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní samosudkyňou JUDr. Jarmilou Badíkovou v právnej veci navrhovateľky: Z. O., nar. XX. Q. XXXX, bytom K. S. č. X, XXX XX D. Q., proti odporkyni: Sociálna poisťovňa, ústredie, ul. 29. augusta č. 8, 813 63 Bratislava o preskúmanie rozhodnutia o invalidnom dôchodku takto r o z h o d o l : Rozhodnutie odporkyne č. XXX XXX XXXX X zo dňa 23. apríla 2015 z r u š u j e podľa § 250l ods. 2, § 250j ods. 2 písm. c/, d/ O.s.p. a vec vracia odporkyni na ďalšie konanie. Navrhovateľke nepriznáva právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X z 23.04.2015 podľa § 73 a § 82 zákona č. 461/2003 Z. z. o sociálnom poistení v znení neskorších predpisov /zsp/ zvýšila navrhovateľke invalidný dôchodok od 19.02.2015 na sumu 95,10 Eur mesačne. Odporkyňa v odôvodnení rozhodnutia okrem iného uviedla, že podľa posudku posudkového lekára SP pobočka Zvolen zo dňa 19.02.2015 u navrhovateľky je miera poklesu schopnosti vykonávať zárobkovú činnosť určená na 55 % v porovnaní so zdravou fyzickou osobou. Navrhovateľka podala proti tomuto rozhodnutiu v zákonom stanovenej lehote návrh na preskúmanie s odvolaním sa na zlý zdravotný stav. Odporkyňa v písomnom stanovisku zo dňa 14.09.2015 uviedla právne a skutkové dôvody, pre ktoré žiadala napadnuté rozhodnutie potvrdiť ako vecne správne. Krajský súd preskúmal napadnuté rozhodnutie a postup odporkyne pred jeho vydaním na pojednávaní dňa 30.03.2016 v zmysle § 250l OSP, oboznámil sa s pripojenými listinnými dôkazmi, vypočul odporkyňu a navrhovateľku a dospel k záveru, že napadnuté rozhodnutie je potrebné zrušiť a vec vrátiť odporkyni na ďalšie konanie. Navrhovateľka na pojednávaní trvala na dôvodoch uvedených v podanom opravnom prostriedku. Odporkyňa na pojednávaní sa plne pridržiavala písomného stanoviska SP zo dňa 14.9.2015 v ktorom sa uvádza, že na základe podaného opravného prostriedku bol zdravotný stav navrhovateľky opätovne posúdený posudkovým lekárom SP pobočky Zvolen ako aj posudkovým lekárom ústredia so záverom, že je invalidná s 55 % mierou poklesu schopnosti vykonávať zárobkovú činnosť, na základe uvedeného žiadala napadnuté rozhodnutie ako vecne správne potvrdiť. Podľa § 132 OSP dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti ; pričom starostlivo prihliada na všetko, čo vyšlo za konania najavo, včítane toho, čo uviedli účastníci. Podľa § 71 ods. 1 zák. č. 461/2003 Z.z.. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa ods. 2 cit. ust. dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok Podľa ods. 4 cit. ust. pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa ods.6 cit. ust. miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Percentuálna miera poklesu zárobkovej činnosti podľa druhu zdravotného postihnutia orgánov a systémov je obsiahnutá v prílohe č. 4 k zákona č. 461/2003 Z. z. Posúdenie dlhodobosti nepriaznivého zdravotného stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia aj pre účely súdneho konania ju vykonávajú posudkoví lekári. Podľa § 153 ods. 5 zák. č. 461/2003 Z. z. lekársku posudkovú činnosť dôchodkového poistenia vykonáva posudkový lekár sociálneho poistenia príslušnej pobočky a posudkoví lekári Sociálnej poisťovne ústredia Sociálnej poisťovne. Na základe opravného prostriedku bol zdravotný stav navrhovateľky opätovne posúdený posudkovou lekárkou SP ú so sídlom v Banskej Bystrici v posudku zo dňa 08.09.2015 so záverom, že je invalidná s 55 % mierou poklesu schopnosti vykonávať zárobkovú činnosť. Posudková lekárka ako rozhodujúce zdravotné postihnutie uviedla duševné choroby a poruchy správania - kapitola V, mentálna retardácia - položka 6, ľahká mentálna retardácia - písm. a/ a ako iné zdravotné postihnutie choroby podporného a pohybového aparátu - kapitola XV, dorzopatia, deformujúca dorzopatia spondylopatia - oddiel E, degeneratívne zmeny na chrbtici a medzistavcových platničkách - položka 3, s miernym funkčným postihnutím s prejavmi nervového a svalového dráždenia - písm. b/. V posudku boli ďalej uvedené nasledujúce choroby ľahká mentálna retardácia, špecifické poruchy osobnosti, dorzalgie, iné poruchy medzistavcových platničiek. Posudková lekárka v celkovom posudku uviedla, že u navrhovateľky je možné stanoviť naďalej najvyššie percento miery poklesu schopnosti vykonávať zárobkovú činnosť, pre ľahkú mentálnu retardáciu na úrovni 50 %. Pre pohybové problémy, ktoré sa manifestujú predovšetkým subjektívnymi pocitmi - bolesťou absolvovala v priebehu ostatných rokov množstvo odborných vyšetrení. Klinické vyšetrenia (neurologické, ortopedické, v minulosti aj neurochirurgické) sú podložené zobrazovacími vyšetreniami, ktoré nedokumentujú závažnejšie morfologické zmeny (CT, MR celej chrbtice, MR mozgu). Vykonané denzitometrické vyšetrenie nepotvrdilo osteoporózu a nie sú dokumentované patolog. zmeny v oblasti mozgu. Percentuálne zvýšenie o 5 % je zodpovedajúce sprievodným ochoreniam. Pracovná lekárka v pracovnej rekomandácii uviedla, môže vykonávať prácu len v prostredí bez nadmernej fyzickej a psychickej záťaže, bez limitovania tempa práce, robotnícke práce za horeuvedených podmienok. Podľa ust. § 195 ods. 1 zák. č. 461/2003 Z. z. organizačná zložka Sociálnej poisťovne pred vydaním rozhodnutia postupuje tak, aby presne a úplne zistila skutočný stav veci, a na ten účel obstará potrebné podklady na rozhodnutie. Podľa ods. 2 cit. ust. podkladom na rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe organizačnej zložke Sociálnej poisťovne z jej činnosti. Podľa ods. 3 cit. ust. organizačná zložka Sociálnej poisťovne pri posudzovaní veci objasňuje rovnako dôkladne všetky rozhodujúce skutočnosti bez ohľadu na to, či svedčia v prospech, alebo v neprospech účastníka konania. Podľa ust. § 196 ods. 1 cit. zák. dôkazom je všetko, čo môže prispieť k zisteniu a objasneniu skutočného stavu veci, najmä výpovede účastníkov konania a vyjadrenia účastníkov konania a svedkov, odborné posudky, znalecké posudky, správy, listiny, vyjadrenia a potvrdenia iných fyzických osôb a právnických osôb. Netreba dokazovať skutočnosti všeobecne známe alebo skutočnosti známe z činnosti Sociálnej poisťovne. Podľa ods. 4 cit. ust. účastník konania, fyzická osoba alebo právnická osoba zúčastnená na konaní, ktorí majú listiny, ktoré môžu byť dôkazom, sú povinní na výzvu organizačnej zložky Sociálnej poisťovne tieto listiny predložiť. V zmysle cit. ust. odporkyňa je povinná vykonať dokazovanie a dôkazom je všetko, čo môže prispieť k zisteniu a objasneniu skutočného stavu, najmä výpovede a vyjadrenia účastníkov, odborné posudky, znalecké posudky. Okrem dôkazov navrhnutých účastníkom konania je organizačná zložka poisťovne povinná vykonať /organizačná zložka poisťovne/ aj iné dôkazy, ktoré účastník nenavrhol, ak sú potrebné na zistenie a objasnenie skutočného stavu veci. Súd posúdil posudky posudkových lekárov v zmysle kritérií stanovených zákonom a dospel k záveru, že predložené posudky nespĺňajú tieto kritéria, nezhodnotili objektívne zdravotný stav navrhovateľky a preto nemôžu byť podkladom pre zhodnotenie miery poklesu schopnosti vykonávať zárobkovú činnosť. Súd pri posúdení posudkov posudkových lekárov zistil, že tieto sú v rozpore s odbornými lekárskymi nálezmi. Súd z prepúšťacej správy z poslednej hospitalizácie navrhovateľky v čase od 30.06.2015 do 04.07.2015 zistil, že navrhovateľka mala ambulantne realizované MRI C s nasledujúcim výsledkom: bez myelopatie, v C3-4 diskrétna protrúzia s ľahkou foraminestenózou vpravo, v C5-6 mediolaterálna protrúzia vpravo a susp, iritácia koreňa C5 dx, v C5-6 protrúzia bez foraminestenózy, v C6-7 mediolaterálna protrúzia s relat, foraminestenózou a incip. iritáciou C7 vľavo, amb. realizované aj MRI LS: L3-S1 bulging disk bez kompresie miešnych koreňov. Súd z neurologického vyšetrenia zo dňa 13.02.2015 zistil, že navrhovateľka trpí na nasledujúce diagnózy: progred-vert. sy cervikothorakálny s CB sy bilat. s ťažkou poruchou dynamiky C chrbtice pri MR verif. hernii C5-6 med. s kompresiou miechy, stenóza spin, kanála. MR Th hernia Th8-9 chron, vert. sy lumbálny s LIS L5-S1 bilat. s poruchou dynamiky LS chrbtice s CT nálezom mediálnej protrúzie L4-L5 chron, cephalea komb. etiolog. neuropatická bolesť, odp. stav trvalý, progredujúci, nutné trvalé šetrenie chrbtice HK i DK, prísny vertebrogénny režim, nález na C chrbtici je pomerne vážny. Súd z USG nálezu krku zo dňa 30.06.2015 zistil, že navrhovateľka má niekoľko zväčšených LU. Súd z psychiatrického vyšetrenia zo dňa 06.02.2015 zistil, že navrhovateľka trpí na nasledujúce diagnózy: ľahká mentálna retardácia, histriónska porucha osobnosti, zmiešaná disociatívna porucha. Posudkoví lekári ľahkú mentálnu retardáciu navrhovateľky posúdili na strednej hranici percentuálneho rozpätia napriek tomu, že navrhovateľka trpí na ďalšie dve psychiatrické diagnózy. Všeobecné posudkové hľadisko uvedené pri kapitola V - duševné choroby a poruchy správania uvádza, že pri stanovení poklesu schopnosti zárobkovej činnosti je potrebné prihliadnuť na vývoj osobnosti v afektívnej, emocionálnej oblasti, na schopnosti adaptácie, na vplyvy prostredia, možnosti pracovného a sociálneho zaradenia. Pokiaľ ide o pridružené ochorenia posudkové lekári konštatovali, že 5 % zvýšenie je zodpovedajúce sprievodným ochoreniam. Súd v tejto súvislosti poukazuje na neurologické nálezy ako aj na nález USG krku. Z vykonaného dokazovania súd mal preukázané, že v danej veci neprebehlo konanie v zmysle § 195 a nasl. zákona č. 461/2003 Z. z. o sociálnom poistení, zdravotný stav navrhovateľky nebol posúdený objektívne, komplexne a presvedčivo v zmysle § 71 zákona č. 461/2003 Z. z. o sociálnom poistení. Na základe takto vykonaného posúdenia zákonnosti súd napadnuté rozhodnutie zrušil podľa § 250l ods. 2 a § 250j ods. 2 písm. c/, d/ OSP, vec vrátil na ďalšie konanie, v ktorom odporkyňa zabezpečí opätovné posúdenie zdravotného stavu navrhovateľky v zmysle záverov tohto rozhodnutia aj v zmysle § 71 ods. 8 zsp a vo veci rozhodne a rozhodnutie riadne odôvodní. Súd náhradu trov konania posúdil podľa § 250l ods. 2 v spojitosti s § 250k ods. 1 OSP, navrhovateľka v konaní bola úspešná, ale náhradu trov konania si neuplatnila a preto jej súd nepriznal náhradu trov konania. Poučenie: Proti tomuto rozsudku nie je prípustné odvolanie

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6015201135.1 (dáta aktuálne k 11. 11. 2026). Záväzné je znenie zverejnené súdom.




